b"\n_START_ARTICLE_\nMenhir de la Pedra del Diable\n_START_SECTION_\nDescripci\xc3\xb3\n_START_PARAGRAPH_\nEs tracta d'un formidable bloc gran\xc3\xadtic, treballat en arrodoniment per les dues cares laterals. Presenta, a la part superior, una marca serpentiforme, un solc allargat i, a la part mitjana, 3 marques, les quals podrien \xc3\xa9sser resultat de senyals de m\xc3\xa0quines o de tascons de trencament. Devia \xc3\xa9sser un menhir magn\xc3\xadfic, ja que feia gaireb\xc3\xa9 tres metres d'al\xc3\xa7\xc3\xa0ria. Ara est\xc3\xa0 tombat a terra i escap\xc3\xa7at. La punta que manca es troba a l'altra banda del cam\xc3\xad, a uns 10 metres de la pe\xc3\xa7a principal._NEWLINE_Manel San Francisco Andreu, als anys 60, inform\xc3\xa0 que el menhir estava inclinat arran del cam\xc3\xad i tenia un forat al mig. Fins a aproximadament l'any 1970, el menhir encara sencer i estava plantat, per\xc3\xb2 no exactament en el punt on es troba ara. El seu enderroc, despla\xc3\xa7ament i fractura s\xc3\xb3n conseq\xc3\xbc\xc3\xa8ncia de les obres d'eixamplament del cam\xc3\xad que es van fer per aquelles dates. Des d'aleshores es va donar per destru\xc3\xaft i perdut. El 2007, el Sr. Vicen\xc3\xa7 Corbera, de Can Maura, mostr\xc3\xa0 al Sr. Toni Ib\xc3\xa1\xc3\xb1ez, de Vallromanes, on es trobava i aquest va avisar als membres del Museu-Arxiu de Vilassar de Dalt.\n_START_SECTION_\nAcc\xc3\xa9s\n_START_PARAGRAPH_\n\xc3\x89s ubicat a Vilassar de Dalt: cal sortir de la Font de Can Gurgu\xc3\xad i rec\xc3\xb3rrer 340 metres per la pista en direcci\xc3\xb3 nord, fins a trobar un cam\xc3\xad a la dreta. Prenem aquest cam\xc3\xad i pugem 240 m fins a trobar-ne un altre a l'esquerra. El prenem i seguim 420 m fins a arribar a un revolt a la dreta i en pujada. El menhir \xc3\xa9s a la part interior d'aquest revolt, a la dreta i damunt del marge. Coordenades: x=444173 y=4597463 z=339. UTM: 31 N - 444079 - 4597258."